**“Be etikečių“ ataskaitinė rinkiminė konferencija 2023 m.**

**Motyvacinis laiškas**

Esu Jorūnė Žiobaitė, trečio kurso Vilniaus universiteto psichologijos studentė. „Be etikečių“ nare tapau 2022 metų spalį, šiuo metu kandidatuoju į informacinės – komunikacinės srities koordinatoriaus poziciją. Vasaromis savanoriauju vaikų vasaros stovykloje „Lietuvos atgaja“.

Apie „Be etikečių“ išgirdau iš kursiokų, tuo metu jau dalyvavusių programoje, tačiau prisijungti nusprendžiau sudalyvavusi praėjusią vasarą vykusioje diskusijoje bei queer tekstų skaitymuose. Tą dieną pamačiau tai, kas man išlieka „be etikečių“ esmė – kalbėti svarbiomis temomis, šviesti visuomenę, kartu nepamiršti tam tikro grožio, atmosferos, bendruomenės. Esu dėkinga, kad galiu būti šios programos dalimi ir noriu dalintis tuo, ką gaunu būdama joje tiek su nariais, tiek mūsų sekėjais.

Per pastaruosius metus aktyviai dalyvavau programos veikloje: rašiau tekstus, diskutavau susirinkimuose, prisidėjau prie naujametinio drag šou „All I want for this year is drag” bei lytiškumo mėnesio renginių organizavimo. Jaučiuosi daug išmokusi ir paaugusi, susipažinusi su bazine „Be etikečių“ komunikacijos veikla. Tapti koordinatore bus iššūkis, tačiau manau, kad esu pasirengusi jį priimti. Kaip pagrindinius savo darbus koordinatorės pozicijoje matyčiau komunikacijos palaikymą, beetikeciu.lt puslapio atgaivinimą bei potencialų „Be etikečių“ turinio plėtimą į naujas platformas ar išraiškas.